《送侍讲学士邓善之辞官还钱塘 其六》
元代·卢亘

翰林子元子，武库森戈矛。英声迈千古，逸韵横九州。

与君契金兰，投分何绸缪。清和谢夷惠，典刑追韩欧。

坐令人文焕，允塞昭王猷。念君独远迈，寥落行人愁。

木瘦楚山晓，风静寒江流。何当驾飞车，却忆昆仑丘。

尘埃满腥腐，朝暮同蜉蝣。

作者简介：汲郡人，字彦威。幼颖悟，博览群书。为文雄逸，尤工于诗。以拟著《滕王阁记》，受知于姚燧，荐为国史院编修。后以待制卒。有《彦威集》。